《霜叶飞 为糜耕云题醉叶楼图，次吴梦窗韵》
清代·吴湖帆

散花心绪。何从遣、凭高凝望秋树。断魂流水脉无言，风卷疑红雨。

怅叶落、纷如坠羽。龙山修禊增怀古。仗胜集留题，舞袖式鸥盟，醉意恰传心素。

应记惠麓泉清，桃溪路幻，梦笔江恨须赋。我家梅景负园林，伴侣神仙语。

喜织得、云华一缕。名轩图画曾飞去。更认看晴霜下，半幅楼台，寄情深处。